የአግዋ ፎረም ከሰሀራ በታች ያሉ የአፍሪካ ሀገራት የርስ በርስ ትስስርን ያጠናክራል
-በኢትዮጵያ ለመጀመሪያ ጊዜ በዛሬው ዕለት የሚጀመረው 12ኛው የአግዋ ፎረም ከሰሀራ በታች ያሉ የአፍሪካ ሀገራት የርስ በርስ ትስስርን እንደሚያጠናክር የንግድ ሚኒስቴር አስታወቀ።በሚኒስቴሩ የኮርፖሬት ኮሚኒኬሽን ዳይሬክቶሬት ዳይሬክተር አቶ አማከለ ይማም  ዛሬ ለዋልታ ኢንፎርሜሽን ማዕከል እንደገለጹት፤ ፎረሙ የአግዋ ተጠቃሚ የሆኑ አገሮች ምርቶቻቸውን የሚያስተዋውቅ ከመሆኑም በላይ የቴክኖሎጂ ሽግግር እንዲኖራቸው ከፍተኛ ጠቀሜታ ይኖረዋል፡፡በዛሬው ዕለት የሚጀመረው ፎረም በተሳካ ሁኔታ እንዲጠናቀቅ የተለያዩ ዝግጅቶች ሲደረግ መቆየቱን ገልፀው፤ ዝግጅቱም ሙሉ ለሙሉ ተጠናቋል ብለዋል፡፡ፎረሙ ከነሐሴ 3 እስከ ነሐሴ 7 ድረስ እንደሚካሄድ ጠቁመው፤ በፎረሙ ላይም የተለያ ሀገራት ሚኒስትሮች፣ የግሉ ዘርፍ፣ የሲቪል ማህበረሰብና ሴት የስራ ፈጣሪዎች ውይይት ያደርጋሉ ተብሎ እንደሚጠበቅ ተናግረዋል፡፡ፎረሙ በሚጀመርበት በዛሬው ዕለትም ከቀኑ 9 ሰዓት ላይ በአፍሪካ ህብረት ኤግዚቢሽን እንደሚካሄድ ገልፀዋል፡፡ፎረሙ በሰላም እንዲጠናቀቅም የተለያዩ የፍትህ አካላን በማካተት በሰላም እንዲጠናቀቅ የሚያስችል ስራ መሰራቱንም አቶ አማከለ ገልፀዋል፡፡እንደ አቶ አማከለ ገለፃ እንግዶቹ በሀገሪቱ በሚቆዩባቸው ቀናትም የተለያዩ የኢንዱስትሪ መንደሮችን፣ የኢትዮጵያ የምርት ገበያ ድርጅትን የስራ እንቅስቃሴንና በአዲስ አበባ ዩኒቨርስቲ የሚገኘውን ሙዚየም ይጎበኛሉ ተብሎ እንደሚጠበቅም ተናግረዋል፡፡በፎረሙ ላይ ከ1ሺ በላይ ተሳታፊዎች ይገኛሉ ተብሎ የሚጠበቅ አቶ አማከለ መናገራቸውን ዋልታ ኢንፎርሜሽን ማዕከል ዘግቧል፡፡    